Wagnergruppen

**Wagnergruppen** (Группа Вагнера, *Gruppa Vagnera*) er en privat, militær organisasjon og kontraktør finansiert av Russland. I Afrika opererer den siden 2023 delvis under navnet **Afrikakorpset** (ikke til forveksling med det tyske Afrikakorpset under 2. verdenskrig). Organisasjonen ble registrert som firma i 2014, hadde hovedkontor i St. Petersburg, men har uklar juridisk status.

Wagner-soldater har deltatt i militære operasjoner i Syria, Madagaskar, Mosambik, Sudan, Den sentralafrikanske republikk, Libya, Venezuela og Mali. De var også innblandet i Russlands invasjon av Krim-halvøya i 2014 og krigen i Donbas i Ukraina i 2014 og 2015 for å hjelpe separatistiske krefter i de selv-erklærte folkerepublikkene Donetsk og Luhansk. I den syriske borgerkrigen har de kriget på den syriske regjeringens side. EU og Norge vedtok sanksjoner mot Wagnergruppen etter at den deltok i krigføring i Mali i 2021.

Siden april 2022 har Wagner-gruppen åpent støttet de regulære væpnede styrkene i Russlands invasjon av Ukraina. I september 2022 bekreftet Jevgenij Prigozjin (1961–2023) for første gang at han eide og styrte Wagner-gruppen. 

I juni 2023 gjorde Wagner-gruppen opprør mot den russiske militærledelsen. Aksjonen ble ledet av Prigozjin som anklaget Russlands forsvarsdepartement for korrupsjon og manglede styring. Under protesten ble russiske enkeltbaser beleiret og en militærkolonne sendt mot Moskva. Etter forhandlinger ledet av Belarus ble aksjonen avblåst etter kort tid. Etterpå uttalte president Putin at Wagner-gruppen var totalfinansiert av den russiske staten. Wagner trakk seg siden ut av Ukraina. To måneder etter protesten omkom Prigozjin og gruppens militære sjef Dmitrij Utkin i Tver-flystyrten. 

Leiehæren er kjent for sin brutale krigføring og harde avstraffelsesmetoder. I juli 2023 fordømte Organisasjonen for sikkerhet og samarbeid i Europa (OSCE) Wagner-gruppen som en terroristorganisasjon.

## Bakgrunn og virksomhet
### Navn
Wagner-gruppen ble opprettet av den tidligere GRU-offiseren Dmitrij Utkin som selv brukte kallenavnet «Wagner» etter favorittkomponisten Richard Wagner. Utkin (født 1970) er en russisk spesialsoldat med nynazistiske holdninger som fortsatt er sentral i organisasjonen. Med henvisning til komponisten blir leiesoldater og gruppen spøkefullt kalt «musikere» og «orkesteret» (*Orkestra Wagnera*).

Motto for organisasjonen er «Blod, ære, fedreland, tapperhet» (Кровь, честь, родина, отвага).

Iført uniformer uten kjennetegn har Wagner-gruppen også utført hemmelige oppdrag i utlandet, først og fremst i Asia og Afrika, for å forsvare Russlands interesser uten å involvere landets offisielle styrker. Noen har derfor ment at gruppen kan være en skjult enhet som er underlagt det russiske forsvarsdepartementet til bruk i fordekte operasjoner når regjeringen ønsker å benekte innblanding i utenlandske konflikter.

Ifølge Russlands grunnlov og landets straffelov er private militære organisjoner forbudt, men myndighetene har tatt lite hensyn til dette.

### Krigen i Ukraina

Under Russlands invasjon av Ukraina 2022 ble Wagnergruppen omtalt som «Putins private hær». Soldater i Wagnergruppen ble overført fra Den sentralafrikanske republikk for å delta i krigen i Ukraina. Ifølge den britiske avisen *[[The Times]]* deltok mer enn 400 soldater fra Wagnergruppen i det mislykkede attentatet mot Ukrainas president Volodymyr Zelenskyj i Kyiv under starten av invasjonen.

Wagnergruppen deltok i Butsja-massakren.

Ifølge den russiske, Kreml-lojale avisen *[[Komsomolskaya Pravda]]* deltok Wagnergruppen i erobringen av et ukrainsk kraftverk i Uglegorsk.

I 2022 rekrutterte Wagnergruppen medlemmer fra russiske fengsler. Fanger ble lovet benådning hvis de ble med i Russlands angrep mot Ukraina og overlevde i 6 måneder. I Russland har bare president Vladimir Putin myndighet til å benåde fanger. I desember 2022 anslo John Kirby i det amerikanske sikkerhetsrådet at Wagnergruppen inne i Ukraina hadde  erfarne elitesoldater, de aller fleste russere, og rundt  fanger vervet som soldater fra russiske fengsler.  Mange av fangene ble sendt til fronten med minimal militær trening og dårlig utrustning. Avisen *[[The Guardian]]* har vært i kontakt med russere som er bekymret for hva som kan skje når overlevende tungt kriminelle blir benådet og kommer ut i det russiske samfunnet.

Wagnergruppen var sentral i de russiske angrepene mot Bakhmut.  BBC og den uavhengige mediegruppen Mediazona har mottatt navnelister over 19 547 Wagnersoldater som omkom under angrepene mot Bakhmut, hvorav 17 175 var rekruttert fra russiske fengsler.

### Wagner-opprøret 2023
23. og 24. juni 2023 gjorde Wagner-gruppen opprør mot den russiske militærledelsen for den pågående krigen i Ukraina. Wagner-soldater inntok militærbaser i Rostov ved Don og Voronesj sør i Russland og fortsatte mot Moskva i en «marsj for rettferdighet». Etter megling fra president Aljaksandr Lukasjenka i Belarus avbrøt imidlertid opprørerne aksjonen. Den væpnede protesten ble ledet av den nasjonalkonservative og militante Prigozjin, som krevde at forsvarsminister Sergej Sjojgu og forsvarssjef Valerij Gerasimov måtte gå av.

### Virksomhet i afrikanske land
Wagnergruppen har vært involvert i flere afrikanske land: Etter Wagner-opprøret i 2023 har Wagner-gruppens aktiviteter i Afrika blitt lagt under navnet "Afrikakorpset", imens aktiviteten i noen land ble overtatt av det russiske forsvarets egen organisasjon, Redut.
* Mosambik: Wagnergruppen bistod i å slå ned et islamistisk opprør.
* Libya: Wagnergruppen bistod i et mislykket angrep mot Libyas hovedstad Tripoli i 2019 og skal ha hatt mellom 900 og 1200 soldater i landet.
* Sudan: Wagnergruppen er involvert i gullgravervirksomhet. Etter at Den tredje borgerkrigen i Sudan brøt ut i 2023 mellom RSF og regjeringen støttet Wagnergruppen og De Forente Arabiske Emiratene RSF imens Russland offisielt støttet regjeringsstyrkene. Ukrainske spesialstyrker som slåss sammen med regjeringsstyrkene kom også i kamp mot Wagnergruppen og RSF i Sudan.
* Den Sentralafrikanske republikk: Wagnergruppen er involvert i virksomhet rettet mot diamanter og gull, med i overkant av  soldater.
* Mali: Wagnergruppen har blitt rekrutert av militærjuntaen i Mali for å krige mot Jama'a Nusrat ul-Islam wa al-Muslimin (*JNIM*) og tuaregkrigere etter at de franske- og FN-styrkene ble trukket ut som følge av militærkuppet i landet i 2020 og 2021. 
* Burkina Faso: Wagnergruppen var involvert i å slå ned et islamistisk opprør.

## Se også
* Det slaviske korps
* Academi

## Fotnoter

## Referanser


## Litteratur
* Kimberly Mår (2019) "" *Post-Sovjetiske Spørsmål*, 35:3, 181-204.
* 

## Eksterne lenker
*